કેન્દ્રમાં હવે જ્યારે નરેન્દ્રભાઈની સરકાર છે ત્યારે આ વખતની 31 ઓક્ટોબર ઘણી અલગ રહેશે. સરદાર પટેલના અમૂલ્ય યોગદાનથી દેશની ભાવિ પેઢીને માહિતગાર કરવા તેમની જન્મતિથિને કેન્દ્ર સરકારે રાષ્ટ્રીય એકતા દિવસ તરીકે ઉજવવાનું નક્કી કર્યું છે. રાષ્ટ્રીય એકતા દિવસની ઉજવણી દેશની એકતા, અખંડિતતા અને સુરક્ષા સામે રહેલા પડકારોનો સામનો કરવાની આપણી ક્ષમતાને બળ આપવાનો અને એક પ્રજા તરીકેની આપણી અસ્મિતાને આંદોલિત કરવાનો અવસર આપશે. આ દિવસે ગુજરાત સહિત સમગ્ર દેશમાં જુદી-જુદી જગ્યાઓએ ‘રન ફોર યુનિટી' એટલે કે ‘એકતા દોડ'નું પણ આયોજન કરવામાં આવ્યું છે. રન ફોર યુનિટી એ કોઈ રાજકીય પક્ષનો કે સરકારનો કાર્યક્રમ બની રહેવાના બદલે ભારતવાસીઓની એકતાને બુલંદ કરવાનો અવસર બની રહેશે.